Vyhodnotenie realizácie
Informačných aktivít vlády SR pre obyvateľov SR pred vstupom do EÚ

Realizácia Informačných aktivít vlády SR pre obyvateľov SR pred vstupom do EÚ začala ihneď po schválení materiálu vládou SR dňa 21. augusta 2003. Tematicky sa informačné aktivity zameriavali na témy stanovené v materiáli schválenom vládou SR. Masovokomunikačné prostriedky a ich prostredníctvom aj široká verejnosť sa s pojmom Informačné aktivity stotožnili a prestali ju zamieňať s pojmom kampaň na základe prezentácie odboru komunikačnej stratégie SEZ ÚV SR a hovorcu podpredsedu vlády SR.

V rámci informačných aktivít v prvej fáze neboli stanovené špeciálne cieľové skupiny, keďže poskytované informácie majú celospoločenský dosah a ich znalosť je potrebná pre každého obyvateľa. Na jeseň 2003 začali informačné aktivity pre všetkých obyvateľov SR bez špecifikácie cieľových skupín. 

Hlavným koordinátorom realizácie informačných aktivít je podpredseda vlády SR pre európsku integráciu, ľudské práva a menšiny a výkonne ju zabezpečuje odbor komunikačnej stratégie SEZ ÚV SR s počtom  dvoch interných zamestnancov na pozícii odborných radcov a sekretárky. Odbor komunikačnej stratégie bol preto personálne posilnený o 5 externých zamestnancov, aby sa tak zabezpečil dostatok ľudských zdrojov na realizáciu informačných aktivít. 

	Jednotlivé ústredné orgány štátnej správy sa aktívne podieľajú na realizácii Informačných aktivít. Odborníci z rezortov sa postupne stotožnili so stratégiou a filozofiou Informačných aktivít, pravidelne sa zúčastňujú na realizácii pripravovaných mediálnych výstupov. Ich výstupy sú pre široké vrstvy obyvateľov sprostredkovávané zrozumiteľným  a názorným spôsobom, čím napĺňajú primárny cieľ Informačných aktivít vlády SR pre obyvateľov SR pred vstupom do EÚ. 

1.	Úvodná konferencia
 na ktorej bola  prezentovaná aktualizovaná dopadová štúdia 2003 Ústavu slovenskej a svetovej ekonomiky SAV „Ekonomické a sociálne súvislosti integrácie Slovenska do Európskej únie“

4.septembra 2003 sa v Bratislave uskutočnila  konferencia Úradu vlády Slovenskej republiky konaná v spolupráci so Slovenskou akadémiou vied za účasti zástupcov Slovenskej akadémie vied, Úradu vlády SR, vedeckej obce a ďalších hostí. Počas konferencie bola prezentovaná aktualizovaná verzia dopahovej štúdie vypracovanej SAV s názvom Ekonomické a sociálne súvislosti integrácie Slovenska do Európskej únie. 

2. Elektronické masovokomunikačné prostriedky

Okrem verejnoprávnych médií bolo nevyhnutné umiestniť Informačné aktivity aj do médií komerčného charakteru, ktoré svojimi rozličnými cieľovými skupinami a formami sprístupňovania aktuálnych informácií zasiahnu takmer celé spektrum obyvateľstva. Toto rozhodnutie sa ukázalo ako správne, čo odzrkadľujú aj spätné väzby priamo v médiách. Pri výbere komerčných masovokomunikačných prostriedkov sa postupovalo podľa výskumu sledovanosti na základe poznatkov agentúry MML Median. Široko spektrálne rozloženie rôznych typov relácií prakticky všetkých verejnoprávnych a komerčných elektronických médií (s výnimkou TA3, ktorá finančnú podporu odmietla) sa ukázalo ako strategicky dobre postavené. Občan v rámci takejto stratégie získava rozličnými formami podávané informácie, ktoré sa k nemu dostávajú napriek tomu, že informácie tohto charakteru nevyhľadáva a neprejavuje o ne špeciálny záujem. 

Pri prerozdeľovaní finančných prostriedkov sa poradný zbor opieral najmä o výsledky prieskumu sledovanosti médií a kvalitu predložených projektov jednotlivými médiami s návrhmi konkrétnych relácií a rubrík, ktoré prirodzenou formou oslovujú cieľové skupiny jednotlivých médií a zohľadňujú ich schopnosť vnímať poskytované informácie súvisiace so vstupom do EÚ.                

Je nutné spomenúť, že všetky masovokomunikačné prostriedky pristupovali k spolupráci na Informačných aktivitách veľmi ústretovo a zodpovedne. Rozpočty predložených projektov nevychádzali z komerčných cien  jednotlivých médií, ale vykrývali len nevyhnutné produkčné a výrobné náklady jednotlivých relácií. Okrem toho všetky médiá vytvorili a vysielajú upútavky na relácie realizované v rámci predložených projektov. Všetky rádia ponúkli a zrealizovali ako bonus banner Infoaktivít na svojich www stránkach prepojený na www stránku Úradu vlády SR.

2.1. Rádiá

Celkový počet odvysielaných rozhlasových relácií* od 15.9. do 31.12. 2003 -   352
Denne		6   relácií
Týždenne       18   relácií	
Mesačne 	5   relácií
* ide o rôzne typy relácií

2.1.1. Komerčné rádiá: 

Rádio Expres, Rádio Twist, Rádio Okey, Fun rádio
Pri voľbe zaradenia komerčných rádií do Informačných aktivít bol zvolený prístup, aby komerčné rádiá pripravili a predložili projekty s obsahovou náplňou a finančnou náročnosťou na ich plnenie. Takto navrhli relácie a rubriky, ktoré prirodzenou formou oslovujú cieľové skupiny jednotlivých médií, zohľadňujú ich schopnosť vnímať poskytované informácie a súvisia so vstupom SR do EÚ.  

2.1.1.1. RÁDIO EXPRES	
Rubrika Čo sa stane 1. mája 2004 		kontaktná rubrika otázky / odpovede
Eurofondy – success stories 		            pravidelná rubrika – reportážne vstupy
Počet odvysielaných relácií od 15.9. do 31.12. 2003 -	40

2.1.1.2. RÁDIO TWIST 
Porovnania 		                                    publicistická relácia 
Kaleidoskop 		                                    interview
Počet odvysielaných relácií od 15.9. do 31.12. 2003 -	 15

2.1.1.3. RÁDIO OKEY
EÚ – okienko                                                  otázky  a odpovede
Počet odvysielaných relácií od 15.9. do 31.12. 2003 -	 48

2.1.1.4. RÁDIO FUN	
Kokoriko EÚ 	                                                krátke rozhovory s odborníkmi
Fun rádio víkend                                            rozhovory s predstaviteľmi ambasád členských   
                                                                       štátov EÚ
EÚ – otázka dňa                                             odpovede odborníkov na konkrétne otázky
Free time 		  
Počet odvysielaných relácií od 15.9. do 31.12. 2003 -	 159

2.1.2. Slovenský rozhlas ako verejnoprávne médium

Podobným spôsobom ako pri komerčných rádiách sa komunikovalo aj s verejnoprávnym Slovenským rozhlasom, ktorý však vzhľadom na schvaľovací proces programovej štruktúry nenavrhol nové typy relácií, ale zameral sa na pravidelné využívanie relácií existujúcich. V takto určených reláciách v dohodnutej periodicite sa zameriava na témy súvisiace so vstupom Slovenska do EÚ, oslovuje odborníkov z jednotlivých štátnych orgánov a inštitúcií, dáva priestor poslucháčom pri živých vysielaniach relácií.

2.1.2.1. SLOVENSKÝ ROZHLAS
Štúdio Kontakt 		publicistická relácia 
Popoludnie  s rozhlasom 	seriál poradenstva s problematikou fondov EÚ 
Euromosty			diskusný rádiomost medzi Bratislavou a Bruselom 
				 ( dve vydania do konca roku 2003 )	          
Sobotné dialógy                      diskusná relácia 
Spektrum                                 besedy a rozhovory
U nás doma                              eurofórum            
Počet odvysielaných relácií od 15.9. do 31.12. 2003 - 	cca 90

Pozitíva využívania rozhlasových médií :
-	medzi vysoko pozitívne javy musíme zaradiť aj ústretovosť a chápavosť zo strany vedenia každého z rádií pri cenovej ponuke 
-	jednotlivé témy sú v rádiách spracúvané stručne, ale obsahovo výstižne
-	každé rádio spracúva témy formou, ktorá je najbližšia jeho poslucháčom a cieľovým skupinám v rôznych vysielacích časoch 
-	počas finalizácie projektov a zmlúv sa podarilo dosiahnuť, že aj pri znížených rozpočtoch zhruba zachovali navrhovaný objem času, čo je výrazné ušetrenie finančných prostriedkov
-	komerčné rádiá pristúpili k filozofii ocenenia svojich projektov nie iba z hľadiska komerčných cien, ale ako obohatenie svojho vysielania a spoluprácu pri informovaní občanov
-	nevyužili sa služby reklamných a mediálnych agentúr,  uskutočnilo sa tzv. priame objednávanie ( ÚV SR – médiá), čím sa ušetrila časť finančných prostriedkov
-	je možné pružne reagovať na aktuálne požiadavky poslucháčov
-	operatívne zaraďovanie informácií a tém do  relácií zaradených do projektov
-	vyjadrenia kompetentných pracovníkov štátnych orgánov a inštitúcií k jednotlivým témam
-	elektronická podpora a prepojenie: všetky spolupracujúce médiá prepojili svoje web stránky s info web stránkami Úradu vlády a umiestnili informačné banery na svojich stránkach

Odozva: 
o	 na základe prvých výsledkov hĺbkového sociologického prieskumu a výsledkov prieskumu realizovaných samotnými médiami
o	odozva poslucháčov je v prevažnej miere pozitívna
o	oceňujú stručnosť a jednoduchosť vyjadrení
o	vnímajú hlavné posolstvá, ktoré sú stručné a jasne formulované

Negatíva využívania rozhlasových médií : 
-	na začiatku realizácie Informačných aktivít v elektronických médiách bola spolupráca s rezortami najmä v oblasti sprostredkovávania informácií verejnosti mierne problematická
-	ak sa v prvých reláciách stretli zástupcovia viacerých rezortov, využívali tento priestor na konfrontáciu pripravenosti, či realizovaných krokov jednotlivých rezortov zodpovedných za riadenie a čerpanie štrukturálnych fondov
-	zoznamy odborníkov z jednotlivých rezortov nezohľadňovali pripravenosť osôb na mediálne vystúpenia
-	poverení pracovníci na jednotlivých rezortoch nie vždy pochopili spôsob práce rádií a vyžadovali otázky až s desať dňovým predstihom, chceli schvaľovať konečné znenie, pričom časovo neboli schopní dodržať termíny rádií, ktoré vysielajú cca dvadsať hodín denne 

Spomínané negatíva boli odstránené zvolaním koordinačných porád na úrovni generálnych riaditeľov sekcií pre európske záležitosti jednotlivých rezortov, čím sa spolupráca medzi odborníkmi a samotnými médiami zlepšila.  

2.2. Televízie

Celkový počet odvysielaných televíznych relácií od 15.9. do 31.12. 2003 - 	365
Denne		1   relácia
Týždenne	7   relácií
Mesačne 	1   relácia

2.2.1. Televízia  Markíza 
 
2.2.1.1. Publicistické relácie a magazíny
Ohlasy divákov i účinnosť informačných aktivít v kontaktných reláciách TV Markíza možno hodnotiť veľmi pozitívne. Doterajšie poznatky naznačujú, že život Slovákov dlhodobo pôsobiacich v niektorej z krajín EÚ vyvoláva značný záujem diváckej verejnosti. Svedčí o tom množstvo došlej elektronickej pošty i vysoká frekvencia telefonátov práve počas živých vysielaní venovaných životu v EÚ. Rozhovory s hosťami v štúdiu sú  dopĺňané krátkymi dokrútkami a anketami v uliciach slovenských miest. Reakcie ľudí oslovených redaktormi sú priaznivé a z odpovedí vyplýva, že ľudia majú záujem o dianie v EÚ a chcú prijímať nové informácie, týkajúce sa tejto problematiky.

2.2.1.2.Teleráno
V Informačných aktivitách formou informačných rozhovorov sa kladie dôraz na vecnú argumentáciu a spätnú väzbu. Stála rubrika EÚ-Job má informatívny a mienkotvorný charakter. Táto forma je náročná na prípravu a dramaturgické zvládnutie,  prináša však okamžitú spätnú väzbu. 

2.2.1.3.Korzo
Forma 30 minútového rozhovoru na veľkej ploche popoludňajších formátov. Do špeciálnej rubriky EÚ-Land, ktorá prináša zaujímavosti z oblasti gastronómie, kultúry, histórie, sú pozývaní hostia z prostredia krajín EÚ. Rubrika má okamžitú spätnú väzbu priamo do štúdia. Rozhovor v štúdiu dopĺňajú dokrútky a ankety, týkajúce sa aktuálne preberanej témy. 

2.2.1.4. Lampáreň
Prináša vecné porovnávanie spotrebiteľských zákonov u nás a v EÚ. Pre divákov zaujímavé témy spracúva občiansko-publicisticky, čo  prináša rozsiahlu spätnú väzbu a ohlasy. Sledovanosť sa pohybuje okolo 16 %.

2.2.1.5. Zem 
	Špeciálna relácia vysielaná v sobotu okolo poludnia. Raz do mesiaca sa venuje krajinám Európskej  únie.

2.2.1.6. Top Šport
	V rámci relácie Top šport jedna špeciálna relácia venovaná problematike slovenského športu a vstupu do EÚ. 

2.2.1.7. Paľba
	V rámci tejto relácie sa pripravujú dve špeciálne vydania pod názvom Narodení v Európe, pripravené s osobnosťami vo forme dokumentu alebo reportáže. 

2.2.1.8. Pokušenie
	Do tejto súťaže sa pravidelne zaraďuje téma EÚ a otázky súvisiace so vstupom SR do EÚ.

2.2.1.9. Milionár 
Pravidelné nasadenie otázok s tematikou Európskej únie a vstupu SR do EÚ

2.2.1.10. Audiotextová hra
	Pravidelne nasadzované otázky s tematikou EÚ. Začiatok hry bol 3. novembra, hra sa vysielala 14 dní trikrát denne. 

2.2.1.11. A- kredit, Biznis In
	V rámci týchto ekonomicky zameraných relácií vysielaných v pondelok a vo štvrtok vo večerných hodinách, sa priebežne nasadzujú témy súvisiace s EÚ. 

Všetky zvolené formáty relácií sú časovo i dramaturgicky náročné na prípravu, pričom dôraz sa kladie na atraktívnosť tém a informačnú bohatosť. Istým negatívom je podľa vyjadrení Markízy obtiažne získavanie odborníkov do relácií. 
Počet odvysielaných relácií od 15.9. do 31.12. 2003 -	 150

2.2.2. Televízia JOJ 

2.2.2.1.Informačný kvíz

Televízia JOJ v rámci Informačných aktivít vypracovala projekt informačného kvízu. Kvíz má formu otázky s troma možnými odpoveďami, z ktorých po niekoľkých sekundách vystúpi do popredia správna odpoveď. Otázky sa týkajú 4 okruhov tém: história EÚ, geografia EÚ, inštitúcie EÚ a Slovensko a EÚ. Otázky s logom Euro Info, čo je logo Informačných aktivít vlády SR,  sa objavujú počas celého dňa vo vysielaní TV JOJ počas reklamných predelov. Televízia JOJ zvolila túto formu informovania občanov z dôvodu jasného, stručného a výstižného spôsobu informovania. 

Sledovanosť tohoto kvízu je ovplyvnená sledovanosťou programov pred a po reklamnom predele. Keďže Informačné aktivity sa týkajú všetkých občanov, spoty boli rozvrhnuté do všetkých časových pásiem s cieľom zasiahnuť všetky cieľové skupiny staršie ako 12 rokov.

Pozitívne reakcie televízia JOJ zaznamenala najmä od odbornej verejnosti (mediálne a reklamné agentúry, zamestnanci televízie), ktorá oceňuje, že takýmto spôsobom sa k občanom dostávajú informácie v zásade zábavnou formou súťaženia a keďže sa otázky po určitom čase (cca 1 mesiac) opakujú, prichádza k utvrdzovaniu informačného vnemu.

Počas troch mesiacov táto  aktivita zasiahne asi 63,3% obyvateľstva, čo predstavuje 2 475 000 ľudí. Keďže mnohí diváci ju uvidia niekoľkokrát, informačná hodnota je ešte oveľa vyššia.

Počet odvysielaných relácií od 15.9. do 31.12. 2003 - 	180

2.2.3. Slovenská televízia 

2.2.3.1.Eurofondy od A po Z
Dvadsaťšesť minútová relácia každý týždeň v premiére a repríze prináša praktické informácie o možnosti čerpania z európskych povstupových fondov. Každá je venovaná špecifickej oblasti, napr. cestovný ruch, obnoviteľné zdroje energie, Rómovia, cezhraničná spolupráca, modernizácia podnikateľského sektora, atď. Relácia identifikuje aktuálnu situáciu v danej oblasti,  problémy a možnosť rozvoja za pomoci štrukturálnych fondov. Problematiku ilustruje vždy na konkrétnom projektovom zámere zo SR a dopĺňa sa aj úspešným projektom zo zahraničia, ktorý má motivačný charakter.

Opierajúc sa o ohlasy, relácia  oslovila tak odbornú obec (tzv. neziskové organizácie, odborné inštitúcie, ktoré sa zaoberajú problematikou), ako aj starostov obcí a súkromné osoby. Divácke ohlasy majú charakter konkrétnych otázok  na možnosti čerpania eurofondov. Tým relácia veľmi dobre spĺňa svoj účel, popri tom sa nevyhýba ani poukázaniu na rezervy  v príprave SR na čerpanie európskych fondov.

Z ponuky verejnoprávnej STV  možno túto reláciu považovať za najužitočnejšiu pre divákov.

2.2.3.2. Európske dialógy
	Koncepcia živej relácie, vysielanej týždenne v premiére a repríze na ploche 50 minút.  Jej cieľom je vysvetliť konkrétnu oblasť súvisiacu so vstupom do EÚ zodpovednými predstaviteľmi štátnej správy a parlamentu. Tak vysvetľoval otázky prípravy na čerpanie eurofondov minister výstavby a regionálneho rozvoja a pôdohospodárstva, štátny tajomník MPSVR SR a splnomocnenkyňa vlády pre  rómsku problematiku. K problematike eurokomisára sa v relácii vyjadrovali členovia NR SR, k problematike zavedenia eura minister financií, guvernér NR SR a poslanci.
Nakoľko ide o kontaktnú reláciu, miera ohlasov je zrejmá zo záujmu divákov. Najvyšší záujem diváci prejavili o témy fondov, poľnohospodársku oblasť a euro. Relácia  je ladená tak,  aby zazneli argumenty pre aj proti, čo jej dodáva na dôveryhodnosti a na komplexnosti. 

2.2.3.3. Európske otázniky

Týždenná kontaktná relácia na STV 1 vo večernom čase s otázkami divákov a odpoveďami odborníkov v rozsahu 26 minút prináša odpovede na otázky súvisiace s konkrétnymi profesiami a zmenami, ktoré občanov čakajú po vstupe do EÚ. Časť relácií je venovaná mladým ľuďom a študentom, s cieľom priblížiť im možnosti ďalšieho štúdia, vzdelávania a uplatnenia. Zameriava sa aj na nezamestnaných a možnosti uplatnenia na európskom trhu práce. 

 Na základe diváckych ohlasov, ako aj interných hodnotení, možno konštatovať, že relácie odvysielané v tomto médiu poskytli primerané množstvo úvodných informácií o základných oblastiach, ktoré ovplyvnia náš vstup do Európskej únie. Hlavným cieľom autorov i realizačného týmu bolo poskytnúť divákom čo najviac praktických informácií, faktov i údajov o EÚ, ktoré súvisia a vyplývajú z plného začlenenia sa Slovenska do štruktúr únie.
Relácie sa prispôsobovali požiadavkám a potrebám občanov. Podnety divákov sa premietali nielen do obsahovej, ale i formálnej stránky (napríklad kontaktné adresy nechávať na obrazovkách o niečo dlhšie, aby si ich stihli zapísať).Už tento fakt svedčí o rastúcom záujme publika o servis v pripravených a odvysielaných reláciách, ako aj o správne volených témach a výrazových prostriedkoch.

 Počet odvysielaných relácií od 15.9. do 31.12. 2003 - 	 35

3. Informačné prílohy v dennej tlači

Denná tlač bola zvolená ako ďalší dôležitý kanál na informovanie širokej verejnosti. Naplánovaná bola séria informačných príloh, ktoré mali vychádzať každý mesiac až do vstupu SR do Európskej únie. 
V súlade so zákonom 263/99 o verejnom obstarávaní a o zmene a doplnení niektorých zákonov vzhľadom na časovú tieseň  rokovacím konaním bez zverejnenia podľa § 52 bol vybraný zmluvný partner Úradu vlády SR tlačiareň NOVART, ktorá zabezpečuje tlač všetkých informačných materiálov pre realizáciu Informačných aktivít vlády SR pre obyvateľov SR pred vstupom do EÚ do decembra 2003. 

V prvom novembrovom týždni bola vložená prvá informačná príloha pod názvom: „Čo nám prinesú štrukturálne fondy a Kohézny fond“. Text prílohy bol vypracovaný na Ministerstve práce, sociálnych vecí a rodiny SR. Príloha podrobne informovala o problematike štrukturálnych fondov a predstavuje konkrétne príklady aktivít, na ktoré bude možné žiadať finančné prostriedky. Ukázalo sa, že téma reflektovala na aktuálne požiadavky  predovšetkým podnikateľskej sféry, nakoľko pomohla zásadne zorientovať verejnosť v zložitej problematike čerpania európskych fondov. Formát vloženej prílohy bol A4 v rozsahu 12 strán s grafmi a tabuľkami. Príloha bola vložená do najčítanejších denníkov podľa prieskumu MML, aby sa zabezpečila informovanosť občanov v čo najväčšej možnej miere. 

Príloha vyšla v týchto denníkoch s nasledovným nákladom: 

piatok 7.novembra 2003 	  SME                     96 000 ks
  Nový deň              37 000 ks
  Národná obroda    40 750 ks

sobota 8.novembra 2003 	  Nový čas             270 000 ks
  Pravda                 108 000 ks

piatok 14.novembra 2003      Új szó                    36 000 ks  - maďarská mutácia

Celkový náklad vydaných príloh bol cca 710 tis. kusov, z čoho cca 600 tis. kusov tvorilo priamo vkladanú prílohu v denníkoch a so zvyšným počtom sa počíta ako s trainmailingom,  to znamená informačné letáky rozdávané vo vlakoch.

V štádiu rokovania je vkladanie do rómskeho periodika Romano nevo l´il (Rómsky nový list). 

Zľavy poskytnuté printovými médiami pri vkladaní tematickej prílohy:

Nový čas 		      44%
SME 		           	      37%
Új szó			      22%
Nový deň		      17%
Národná obroda	      15%
Pravda 		        0%

Pôvodný materiál hovorí o vkladaní troch tematických príloh v prvej fáze Informačných aktivít. Nakoľko finančné prostriedky na celkové Informačné aktivity boli značne znížené a pri pôvodnej kalkulácii tematických príloh sa počítalo s podstatne nižšími produkčnými nákladmi, bolo možné v tomto roku zrealizovať len jednu prílohu. Napriek tomu, že v neprospech tejto formy spotredkovávania aktuálnych informácií hovoria predovšetkým vysoké náklady - spolu vyše 3 mil. Sk, na základe spätnej väzby od občanov možno hodnotiť túto aktivitu ako úspešnú z hľadiska výberu témy. Na základe ohlasov obyvateľov sme upriamili pozornosť na divácky atraktívnejším formám komunikácie (elektronické médiá).
Z hľadiska vysokých nákladov navrhujeme zmeniť stratégiu pri využívaní printových médií. Bližšia špecifikácia sa nachádza v druhej časti materiálu pod názvom  Dopracovanie koncepcie Informačných aktivít – druhá fáza.

4. Európske informačné centrá pod záštitou vlády SR

Materiál Informačné aktivity vlády SR pre obyvateľov SR pred vstupom do EÚ predpokladal prevzatie siete EIC od Delegácie Európskej komisie, ktorým ku koncu októbra t.r., resp. apríla 2004, končia granty z programu PHARE na ich činnosť. Pri analýze statusu týchto centier sme zistili, že: 
-	majú rozličnú právnu subjektivitu
-	žiadne z nich však nemá formu štátnej organizácie
-	majú aj rôznu formu poskytovania služieb
-	majú rozličné zameranie z hľadiska cieľových skupín a takisto rozličnú úroveň podávania informácií
Ak by sme chceli formálne splniť úlohu z uznesenia vlády a vyčlenili by sme časť finančných prostriedkov určených na informačné aktivity pred vstupom do EÚ na financovanie prevádzky EIC, postupovali by sme nezodpovedne. Sieť Euro Info Centier má obyvateľom Slovenska slúžiť dlhodobo, preto krátkodobé riešenia by boli ľahkovážnym vyhadzovaním peňazí daňových poplatníkov. Toto konštatovanie platí aj pre EIC Bratislava, ktoré naviac bude novo vybudované a bude plniť úlohu pilotného a centrálneho strediska v budúcej sieti EIC.

4. 1. Euro Info centrum Bratislava

 Skúšobná prevádzka Euro Info centra Bratislava, ktorá nie je určená pre verejnosť, reálne začala 1. novembra 2003. K tomuto dátumu vstúpili do pracovného pomeru formou dohody o vykonaní práce traja externí pracovníci, ktorí absolvovali úvodné školenia z oblasti EÚ a jej inštitúcií, histórie, štrukturálnych fondov a kohéznej politiky. Školenie zahŕňalo aj témy vnútorného trhu EÚ, základy regionálne politiky EÚ, euro, hospodárskej a menovej únie, spolupráce v oblasti justície a  vnútorných záležitostí, spoločnej zahraničnej a bezpečnostnej politiky. Jeho súčasťou bola aj interaktívna komunikácia a psychologická príprava na záťažové situácie, ktoré môžu vzniknúť počas prevádzky v EIC. Takisto absolvovali aktívny výcvik na obsluhu zariadenia call centra ako agenti informátori. Financovanie EIC Bratislava do konca roka 2003  bude pokryté z prostriedkov informačných aktivít. V prípade, že k 1.januáru 2004 nebude definitívne vládou schválená koncepcia riešenia existencie EIC, modelové bratislavské EIC bude financované z prostriedkov Informačných aktivít  aj v prvom kvartáli roku 2004.

•	V personálnom zabezpečení EIC Bratislava sa počíta so štyrmi pracovníkmi – jedným vedúcim a troma vyškolenými informátormi. Pracovný čas EuroInfo Centra sa plánuje od 8,00 do 18,00 hod., takže personál sa bude musieť striedať. Podľa reálneho záujmu informujúcich sa občanov sa prispôsobí počet informátorov v jednotlivých etapách dňa.
•	Na základe skúseností zo súčasne fungujúcich Info centier ako miest prvého kontaktu je hlavnou pracovnou náplňou kontakt s občanmi – osobný, telefonický, elektronický – odpovedanie na ich otázky a nasmerovanie na konkrétne inštitúcie a ľudí, ktorí im pomôžu adresne poradiť v konkrétnom probléme. Ďalšou súčasťou každodennej práce je neustále dopĺňanie a aktualizácia databáz, informačných zdrojov a dokumentov. Pre úvodný blok školení sme využili ponúkanú spoluprácu občianskeho združenia Euroškolitelia, s ktorými úrad vlády spolupracoval aj v predreferendovej kampani. V prípade ďalšieho zaškoľovania možno využiť aj spoluprácu Ústavu vedecko-technických informácií v Nitre, ktorý je aj zriaďovateľom Regionálneho InfoCentra so 7-ročnými skúsenosťami pri organizácii takýchto vzdelávacích aktivít.
•	EIC Bratislava v budove Úradu vlády SR ako modelové info centrum bude do konca roka zariadené existujúcim HIM, vybavené potrebnou počítačovou technikou a info linkou. Definitívne riešenie po stránke dizajnovej pripravuje firma Vital, a.s. objednaná správou zariadení ÚV SR. Tento dizajn manuál sa bude opakovať v celej sieti EIC pod záštitou vlády. 

•	Hmotný investičný majetok EIC v Bratislave by okrem nábytku mali tvoriť štyri PC, zapisovacia CD mechanika, tlačiareň, kopírka, skener a najmä call centrum. Technika, systém a softvérové riešenia sú otvorené pre partnerov Informačných aktivít. 

•	Ako informačné zdroje EIC budú slúžiť predovšetkým web stránky (www.euroinfo.gov.sk), úradu vlády, ministerstiev a štátnych inštitúcií, Európskej komisie, Európskeho dokumentačného a informačného strediska Centra VTI SR, s elektronickým prepojením na existujúce info centrá (regionálne rozvojové agentúry, regionálne pracoviská Agentúry SAPARD, regionálne SOPK, Info centrá VÚC a ďalšie), objednané aktuálne brožúry a informačné materiály z Európskej komisie v Bruseli, brožúry a informačné materiály vydávané Úradom vlády SR, jednotlivými rezortmi a inštitúciami. Využívať sa budú aj archivované otázky z info kampane pred referendom do EÚ, ako aj najčastejšie sa opakujúce otázky obyvateľov, objavujúcich sa v médiách počas informačných aktivít.

4.2. Ostatné EIC 
Definitívnemu riešeniu vzniku Európskych informačných centier sa bude venovať samostatný materiál, ktorý bude predložený na rokovanie vlády Slovenskej republiky pod názvom Koncepčné riešenie Euro Info centier pod záštitou vlády SR.

5.  Internetová stránka

Na vytvorenie a prevádzku internetovej stránky ÚV SR pre potreby informačných aktivít pre obyvateľov SR pred vstupom a po vstupe SR do EÚ bolo uskutočnené výberové konanie pomocou podlimitnej metódy verejného obstarávania – rokovacie konanie bez zverejnenia na predmet obstarávania v súlade so zákonom č. 263/99 o verejnom obstarávaní a o zmene a doplnení niektorých zákonov. Na základe výberového konania bola vybraná firma Computel, s ktorou bola uzavretá zmluva na uvedený predmet obstarávania. Zároveň bol vypracovaný projekt na vytvorenie www sídla pre poskytovanie informácií vládou SR pre občanov SR pred vstupom do EÚ. 
Spustenie stránky pre verejnosť je rozdelené na tri fázy. Prvá fáza, obsahujúca dokumenty stabilného charakteru, bola spustená v novembri, druhá fáza, tzv. interaktívna zaoberajúca sa aktualitami a interaktívnou komunikáciou s občanmi, bude spustená v polovici decembra a tretia, finálna fáza, ktorej súčasťou by mala byť aj súťaž pre obyvateľov, bude aktívna ku koncu decembra tohto roku. 
 Internetová stránka je registrovaná na doméne www.euroinfo.gov.sk a sú k nej zaregistrované aj podobne znejúce domény. Dňa 11. novembra 2003 bola do akceptačnej prevádzky spustená táto stránka pod heslom pre všetkých záujemcov na vyjadrenie svojich pripomienok.  

6. Vzdelávacie a informačné semináre

Od septembra 2003 ku koncu novembra 2003 boli realizované nasledujúce semináre a konferencie:
Názov podujatia	         Typ	Miesto konania	Organizátor/
spoluorganizátor	Dátum konania	
Ekonomické a sociálne súvislosti integrácie
Slovenska do EÚ	Konferencia	Bratislava
Národná rada	ÚV a SAV	 4.9.2003	
Regionálna politika	EUROKLUB	Bratislava	ÚV a SOPK	18. 9.2003	
Budovanie infor.
systému čerpania eurofondov 	Pracovné
stretnutie 	Košice
Miestny úrad
Košice Juh	ÚV SR	  3.10.2003	
Slovensko Európe-
Európa Slovensku	Konferencia	Bratislava
Národná rada	Euroatlantické
Centrum, BB	10.-11.10.2003	
Slovensko po vstupe
do EÚ 	Spriev. akcia
EKOTOPFILMu	Bratislava
Forum	EKOTOPFILM	14.10.2003	
Slobodný pohyb
Tovaru	Seminár	Žilina, SOPK	RK SOPK
Žilina	16.10.2003	
Regionál. politika	Seminár	Žilina, SOPK	RK SOPK
Žilina	14.11.2003	
Budovanie inform.
systému čerpania 
eurofondov	Pracovné 
Stretnutie	Ban. Bystrica
Mestský úrad	ÚV SR	20.11.2003	

Rozhodnutie vyčleňovať finančné prostriedky len na honoráre pre lektorov sa ukázalo ako správne riešenie. 

7. Informačné brožúry, tlačené informačné materiály 

 	Na základe aktualizovaného edičného plánu na obdobie od 1.septembra 2003 do 30.apríla 2004, v ktorom je naplánované vydanie 15 brožúr a 12 informačných letákov, vydal odbor komunikačnej stratégie ÚV SR v priebehu mesiacov október – november tieto tlačové materiály: 

-	Regionálna politika a štrukturálne nástroje ( náklad 6 tis. ks)
-	Malé a stredné podnikanie ( 11 tis. ks)
-	Dane (20 tis. ks)
-	20 otázok a 20 odpovedí o EÚ (10 tis. ks)

Do  konca roka 2003 vyjde brožúra na tému Slobodné poskytovanie služieb a voľný pohyb kapitálu, ktorá bude distribuovaná účastníkom seminára Slovenskej obchodnej a priemyselnej komory. V spolupráci s SOPK v rámci uzatvoreného Memoranda o spolupráci sa vydali aj publikácie Regionálna politika a štrukturálne nástroje a publikácia Dane, určené aj pre účastníkov vzdelávacích aktivít zameraných na podnikateľskú sféru. Postupne sa pripravujú na vydanie informačné letáky k jednotlivým programovým dokumentom vo forme sprievodcu procesom podávania žiadostí o čerpanie prostriedkov zo štrukturálnych fondov a iniciatív Spoločenstva. Tempo vydávania tlačových materiálov musíme prispôsobiť rozpočtu na informačné aktivity vlády SR.

Okrem EIC pod záštitou vlády SR sa brožúry distribuujú do ostatných informačných centier poskytujúcich informácie o EÚ podľa ich interných potrieb. Pre podnikateľov, študentov a ostatných záujemcov o túto problematiku sú k dispozícii v EIC Bratislava na Štefánikovej 2 v budove Úradu vlády SR. Celá edičná činnosť súvisiaca s Informačnými aktivitami pred vstupom do EÚ je dostupná širokej verejnosti na internetovej stránke 
( www.euroinfo.gov.sk) v položke Dokumenty. 

7. Detská súťaž v kreslení

ÚV SR vyhlásil vo februári 2003 IV. ročník súťaže v kreslení pre žiakov základných škôl na tému: „Pohľad detí na vstup SR do EÚ“. Každoročne sa do súťaže zapájajú ZŠ z mnohých miest a obcí SR. Pod vedením pedagógov majú žiaci za úlohu namaľovať a svojsky vyjadriť pohľad na vstup Slovenskej republiky do Európskej únie a to na základe informácií, ktoré získavajú o EÚ na hodinách výtvarnej výchovy. 
Hodnotenie súťaže sa konalo 23.7.2003 v priestoroch sekcie pre európske záležitosti Úradu vlády SR na Štefánikovej 2 v Bratislave. Cieľom hodnotenia súťaže bol výber najkrajšieho a tematicky najvýstižnejšieho výkresu. Súťaže sa zúčastnilo v oboch kategóriách spolu 372 výkresov. Tak ako minulý rok sa súťaže zúčastnili žiaci prvého a druhého stupňa ZŠ. Vytvorené práce boli rozdelené do dvoch kategórií:

Kategória A. – žiaci I. stupňa ZŠ 
Kategória B. – žiaci II. stupňa ZŠ

V rámci každej kategórie sa udeľuje iba jedna cena. Víťazný výkres kategórie B sa stal podkladom na tričká, ktoré sa v tomto roku použijú ako jeden z komunikačných nástrojov  a súčasne sa odovzdali ako ceny pre žiakov, ktorí sa súťaže zúčastnili. 

	Tento rok sa udelila v kategórií A popri hlavnej cene, ktorou je osobný počítač pre školu a bicykel pre žiaka, ktorý túto školu navštevuje, i mimoriadna cena. Mimoriadnou cenou je bicykel pre spoluautorku víťaznej kresby.

V Zrkadlovej sále ÚV SR sa 18. septembra 2003 konalo slávnostné vyhlásenie výsledkov a odovzdanie cien detskej súťaže za účasti podpredsedu vlády P. Csákyho, pozvaných hostí a médií. Podpredseda vlády odovzdal víťazom diplomy a ceny /pre deti – horský bicykel a pre ZŠ – osobný počítač/, ktoré venoval oficiálny partner Informačných aktivít ÚV SR pre obyvateľov SR pred vstupom do EÚ - Slovenská sporiteľňa. 

8. Podpora informačných aktivít iných subjektov

Nakoľko vláda  SR  na realizáciu Informačných aktivít vlády SR pre obyvateľov SR pred vstupom do EÚ schválila obmedzený rozpočet, Úrad vlády SR nemá v súčasnosti finančné možnosti podporiť informačné aktivity iných subjektov. Napriek tomu Úrad vlády SR projekty iných subjektov eviduje a v prípade, že sa zmenia finančné podmienky, bude uvažovať o ich podpore. 

9. Oslavy vstupu do EÚ   

Informáciu o dosiaľ uskutočnených prípravách na realizáciu veľkých osláv vstupu do EÚ podáva samostatný materiál predkladaný na rokovanie vlády SR s názvom Vízia programu osláv vstupu SR do EÚ v dňoch 30.4. a 1.5. 2004.

Dopracovanie koncepcie Informačných aktivít vlády SR pre obyvateľov SR pred vstupom do EÚ – druhá fáza - pre obdobie január – máj  2004

 Odbor komunikačnej stratégie SEZ ÚV SR realizoval aktivity podľa materiálu pod názvom Informačné aktivity vlády SR pre obyvateľov SR pred vstupom do EÚ prijatý vládou SR uznesením číslo 774 dňa 21. augusta 2003. Ukázalo sa, že ide o dobre premyslený súhrn strategických krokov, avšak vychádzajúc jednak z poznatkov z  realizácie tejto etapy, ako aj predbežných výsledkov hĺbkového sociologického prieskumu verejnej mienky, sme dospeli k rozhodnutiu dopracovať koncepciu, konkrétne jej druhú fázu,  pre obdobie od januára do mája 2004. 

Pod hlavičkou ÚV SR by z realizovaných aktivít malo byť cca 70 percent zameraných na všeobecné informácie pre občanov. Jednotlivé témy sa budú upresňovať, špecifikovať a modifikovať presne podľa konkrétnych požiadaviek obyvateľov tejto krajiny. Zameriava sa predovšetkým na sprostredkovávanie reálnych informácií o ovplyvnení životnej úrovne po vstupe do EÚ a vývoj cenovej, mzdovej politiky a zamestnanosti. Tieto témy vyplynuli ako najdôležitejšie z predbežných výsledkov spomenutého sociologického prieskumu. Je potrebné taktiež venovať pozornosť a informovať o poslaní a dôveryhodnosti európskych inštitúcií.  

Zvyšné percento informácií malo byť zamerané na štrukturálne fondy, čo je vysoko odborná a špecifická téma. Podľa predbežných výsledkov prieskumu verejnej mienky je téma čerpania financií zo štrukturálnych fondov pre respondentov nezrozumiteľná, ba dokonca vyvoláva strach a obavu. Je zaujímavá len pre časť podnikateľskej sféry a preto by sa problematike štrukturálnych fondov mali venovať predovšetkým štyri rezorty, zodpovedné za riadenie sektorových operačných programov a operačného programu. Preto navrhujeme, aby sa OKS SEZ ÚV SR v spolupráci s jednotlivými rezortmi sústredil v rámci Informačných aktivít na uverejňovanie konkrétnych modelových príkladov čerpania financií z eurofondov, ktoré by záujemcom pomáhali pri využívaní štrukturálnych fondov a odbúrali predsudky z komplikovanosti prístupu k týmto prostriedkom.

Každý rezort je zodpovedný za špecifické informovanie o konkrétnych otázkach jemu prislúchajúcich, prípadne za oblasť, ktorá spadá do jeho kompetencie. OKS SEZ ÚV SR preto nemôže suplovať odborné a hĺbkové informácie jednotlivých rezortov. Cieľom a hlavným poslaním aktivít pod hlavičkou ÚV SR je realizovať a koordinovať centrálne a všeobecné informácie pre občanov. 

Aj na základe priamej odozvy od obyvateľov, navrhujeme pozmeniť charakter a formu poskytovaných informácií podľa priamych požiadaviek verejnosti. Nemá význam formálne produkovať aktivity, ktoré sa stanú „čiarkami“ pri odpočtoch. Ako podnety nám slúžili priame reakcie od poslucháčov a divákov médií, s ktorými sme spolupracovali a ktorí takisto formulovali požiadavky na jednoduché, prehľadné a zrozumiteľné informácie o praktických otázkach a modelové príklady riešení. 

V druhej fáze realizácie Informačných aktivít by bolo vhodné upriamiť pozornosť predovšetkým na problematiku Európskej únie, ktorá väčšinu obyvateľstva zaujíma. Ide o konkrétne požiadavky občanov, vyplývajúce z prieskumu, pozostávajúce z neznalosti a dezorientácie v inštitúciách EÚ, jej orgánoch a mechanizmoch. Veľkú pozornosť bude potrebné venovať Európskemu parlamentu ako orgánu, ktorý podobne ako národné parlamenty určuje legislatívne normy a smernice, majúce priamy dopad na fungovanie krajiny spojené s členstvom v EÚ a jej občanov. Nakoľko sa blížia voľby do Európskeho parlamentu, ktoré sa budú dotýkať už aj Slovenska, je nutné obyvateľov upozorniť na závažnú skutočnosť. Ako voliči si musia uvedomiť, že svojou voľbou nerozhodujú o zástupcovi Slovenskej republiky v Európskom parlamente, ale o zástupcovi politického subjektu, za ktorý kandiduje. V spolupráci so zástupcom Európskeho parlamentu na Slovensku sa pripravuje mediálny projekt na zvýšenie informovanosti obyvateľov Slovenska pred voľbami do EP.

Informačné aktivity sa nebudú realizovať prostredníctvom grantov, to znamená, že ani v druhej fáze Informačných aktivít sa nebudú podporovať tretie subjekty. V prípade zvýšenia finančných prostriedkov sa pripraví grantová schéma a vypíšu sa výzvy na predkladanie projektov. 

V období od januára do mája 2004 sa v celom spektre aktivít dostane do popredia najmä kreativita jednotlivých subjektov podieľajúcich sa na sprostredkovávaní informácií o Európskej únii. Vytvorenie kreatívnej nadhodnoty má v značnej miere adresnejšie zasiahnuť požadované cieľové skupiny formou, ktorá je pre ne príťažlivá a akceptovateľná.  Dokazujú to aj inovované projekty od mediálnych subjektov, nové smerovanie koncepcie v printových médiách, iné zameranie pri vzdelávacích aktivitách, ako aj zmeny v aktivitách pri zasahovaní cieľovej skupiny detí a mladých ľudí. Ako spoločný projekt viacerých elektronických médií sa pripravia krátke televízne a rozhlasové vystúpenia osobností spoločenského, politického a kultúrneho života s ich názorom na vstup do EÚ. 

A/ Elektronické médiá (verejnoprávne a komerčné)

o	Slovenská televízia , TV Markíza, TV JOJ
o	Slovenský rozhlas, Rádio Expres, Fun Rádio, Rádio Okey, Rádio Twist
	
	Široko spektrálne rozloženie rôznych typov relácií vo verejnoprávnych a komerčných elektronických médiách (s výnimkou TA3, ktorá finančnú podporu odmietla) sa ukázalo ako strategicky dobre postavené. Občan v rámci takejto stratégie získava rozličným spôsobom podávané informácie, aj keď o ne nejaví špeciálny záujem. Na základe osvedčeného modelu, ktorý oslovuje všetky skupiny obyvateľstva, navrhujeme pokračovať v spôsobe spolupráce na základe projektov, ktoré jednotlivé médiá pripravili a v inovovanej, v kreatívnejšej podobe predložili na obdobie druhej fázy realizácie Informačných aktivít. V predložených projektoch médiá zohľadnili skúsenosti, ako aj konkrétne požiadavky a reakcie svojich recipientov z prvej fázy Informačných aktivít.  Poradný výbor riaditeľky OKS projekty momentálne posudzuje a odporučí, ktoré z nich sa budú realizovať a v akej výške získajú finančnú podporu. Na základe pozitívnej odozvy na aktivity, realizované v elektronických médiách, vyčleníme viac finančných prostriedkov na tvorbu rozhlasových a televíznych relácií, keďže podľa prieskumov majú elektronické médiá najväčší vplyv na formovanie verejnej mienky.

B/ printové médiá

	V tejto oblasti navrhujeme zásadnú zmenu koncepcie. Cieľom je využiť aj tento segment kreatívnejšie a adresnejšie, pritom zvýšiť atraktivitu  tém a spracovania. 
Pokiaľ ide o špecializované brožúry a prílohy, tematicky vysoko odborne zamerané, ktoré sme využívali v prvej fáze komunikácie,  bolo by vhodné, aby v nasledujúcom období boli realizované najmä prostredníctvom MVRR SR, MH SR, MPSVR SR, MP SR. Vzhľadom na ich kompetencie je jednoduchšie, aby sami oslovovali cieľové skupiny, ktoré očakávajú podrobné a špecifické informácie práve od nich. Preto by jednotlivé rezorty mali prebrať iniciatívu a plnú kompetenciu, vrátane finančného zabezpečenia, za prípravu takýchto odborných informačných materiálov. V konečnom dôsledku aj OKS SEZ ÚV SR sa pri podrobnom spracúvaní jednotlivých odborných tém musel žiadať o autorskú spoluprácu odborníkov z jednotlivých rezortov, čo neraz predlžovalo čas prípravy jednotlivých mediálnych výstupov. Úrad vlády SR ponúka rezortom svoju pomoc a skúsenosti pri realizácii takýchto aktivít a na druhej strane príjme užšiu spoluprácu pri vlastných informačných zámeroch.

Úrad vlády sa v edičnej činnosti zameria skôr na metodické návody pre špecifické situácie formou informačných letákov. Napríklad ako postupovať pri vypracovaní projektu zo štrukturálnych fondov, ako sa zamestnať v krajinách EÚ, a pod.	

Ako sa už ukázalo v prvej fáze spolupráce na informačných aktivitách tým, že sa médiá aktívne zapojili do realizácie projektov, zároveň sa logicky „otupili“ dovtedy častú kritiku nečinnosti, nezrozumiteľnosti a neaktívnosti ÚV SR a ostatných ústredných orgánov štátnej správy pred vstupom do EÚ. Médiá a samotní novinári pochopili, že takúto závažnú a komplikovanú oblasť nie je možné približovať a sprostredkúvať obyvateľom bez dôkladného oboznámenia sa s problematikou a terminológiou, preštudovania si podkladov a hľadania jednoduchšieho jazyka pri približovaní konkrétnych okruhov informácií občanom. Prinieslo to aj pre nich iný pohľad na štátnych zamestnancov, ktorí musia v pomerne krátkom časovom období absorbovať veľké množstvo informácií, transformovať ich do nášho prostredia a v neposlednom rade ich aj zrozumiteľne vysvetľovať obyvateľom. Spolupráca so zástupcami médií sa doteraz realizovala na báze sprostredkovávania potrebných materiálov, ako aj pomoci pri kontaktovaní odborníkov. V období od januára do mája sa pripravujú pre novinárov, v prípade ich záujmu, školenia a semináre z oblastí Európskej únie, aby im pomohli lepšie sa zorientovať v danej problematike a následne pripravovať kvalitnejšie materiály pre ich recipientov. 

•	Denníky: 

o	Prostriedky, ktoré boli pôvodne plánované a vyčlenené na vkladané prílohy a brožúry, môžeme efektívnejšie využiť na zakúpenie plôch na uverejňovanie materiálov vo forme poradní, prípadových štúdií, vedomostných kvízov, zoznamov regionálnych informačných stredísk, informačné posolstvá, modelové príklady, etc. 
o	Tak ako v prípade elektronických médií, je snahou ÚV SR dohodnúť sa s jednotlivými médiami na špeciálnych cenách. Dôvodom je nekomerčnosť takýchto informácií a v neposlednom rade aj celospoločenská úloha denníkov  informovať občanov o aspektoch súvisiacich so vstupom SR do EÚ. 
o	Rovnako budeme mať záujem o aktívnu spoluprácu pri tvorbe a napĺňaní takýto útvarov zo strany médií. Takýto postup sa osvedčil v prípade elektronických médií, kde sa ukázalo, že kmeňoví redaktori vedia najlepšie spracovať jednotlivé témy do formy, ktorá je najbližšia a najzrozumiteľnejšia recipientom konkrétneho média. Zároveň sa tak vyhneme kritike médií na  úroveň spracovania jednotlivých príspevkov. 

•	Časopisy

o	Do komunikačných aktivít chceme zapojiť aj spoločenské a life stylové slovenské časopisy.
o	Na základe stanovených kritérií (najvyšší náklad, prekrytie cieľových skupín: študenti a mladá generácia, vysokoškolsky vzdelaní ľudia, rodiny, podnikatelia a pod.) oslovíme vybrané médiá a umožníme im pripraviť vlastné projekty, ktoré by mohli svojich čitateľov osloviť s informáciami súvisiacimi so vstupom SR do EÚ.
o	Takýto spôsob pomôže osloviť široké spektrum cieľových skupín špecifickými a im určenými médiami. Súčasne budú médiá spoluvytvárať pre slovenských občanov napĺňanie pojmu euroobčan.
o	Práve tieto médiá môžu netradične a atraktívne spracovať aj náročné témy.
o	Vzhľadom na koordináciu zo strany OKS je možné súčasne kontrolovať správnosť informácií a tematické ladenie jednotlivých príspevkov.
o	Partneri a sponzori informačných aktivít môžu pomôcť sprostredkovať zaujímavé informácie z ďalších krajín EÚ. 

•	Direct mail 

o	Vhodné využiť neadresný direct mail (do poštových schránok).
o	Jednoducho, prehľadne a exaktne formulované informácie, ktoré sa dotýkajú zmien v každodennom živote širokého spektra obyvateľov (informácie k výmene pasov, občianskych preukazov, vodičských preukazov, výmene EPZ a pod.)
o	Zaujímavé formy drobných informačných materiálov ako nositeľov primárnych informácií.
o	Takáto forma umožňuje operatívne reagovať na vzniknuté zmeny a potrebu informovať a tieto informácie dopĺňať aj o špecifickú časť určenú vybranej cieľovej skupine.

•	Train mail

o	Ide o formu sprostredkovávania informácií prostredníctvom adresného mailingu formou volne umiestnených tlačových materiálov vo vagónoch ŽSR.
o	Železnice Slovenskej republiky prepravia mesačne v priemere cca 5 miliónov cestujúcich vo veku od 14 do 65 rokov.
o	Nespornou výhodou train mailingu je efektívne počas dlhšieho intervalu osloviť cieľové skupiny.
o	Možnosť zvýšiť spontánnu a podporenú znalosť cestujúcich.
o	Atraktivita nového média  a praktickosť jeho využitia v rámci ŽSR.
o	Nepretržitá možnosť komunikácie.

•	Knižnice

o	Knižnice sa ukázali ako kvalitný informačný zdroj, o čom svedčia skúsenosti  
      z ostatných krajín, napríklad Švédska a Litvy. 
o	Nakoľko informatizácia Slovenska nie je rozšírená, podávanie informácií cez 
      internet nie je dostupné pre každého. Je dôležité zaradiť medzi 
      miesta, kde sa občania môžu dostať k informáciám o EÚ aj knižnice.
o	Navrhujeme distribúciu tlačovín do knižníc a študovní pri vysokých školách, 
      ktoré vytvoria informačnú sieť zameranú najmä na mladých ľudí, ktorí sú 
      významnou cieľovou skupinou informačných aktivít. 
o	V knižniciach si záujemcovia môžu nájsť vydané tlačové materiály (brožúry, 
       letáky, informačné prílohy), ktoré budú voľne k dispozícii alebo k 
       nahliadnutiu. 
o	 Využiť sa môžu aj zvyšné tlačené materiály, vydané v predreferendovej
       kampani. 

C/  Diskusné eurofórum

Priamy kontakt je významným prvkom v procese komunikácie a výmeny informácií medzi občanmi a inštitúciami. Jednou z takýchto foriem sú aj diskusné fóra, ktoré inštitucionálne zabezpečia celonárodnú debatu o Európskej únii, pričom sa môže do nej zapojiť široký okruh predstaviteľov hlavných sfér verejného života. Tieto podujatia doplnia konferencie a semináre, ktoré doteraz ako spoluorganizátor zabezpečoval OKS SEZ ÚV SR. Konferencie sú v rámci spolupráce s jednotlivými organizátormi tematicky úzko zamerané, čím oslovujú len špecifické cieľové skupiny. 

Celonárodná diskusia je schopná posilniť regionálnu dimenziu, pričom poskytne pravidelné, aktuálne a odborne podložené informácie slovenskej verejnosti o súvislostiach vstupu do EÚ, jej inštitúciách a rozhodovacích mechanizmoch. Diskusné eurofórum vytvorí platformy pre vypracovávanie spoločných „národných“ stanovísk v konkrétnych otázkach, ktoré sa týkajú spoločnej politiky a inštitúcií EÚ prezentovaných zástupcami SR v EÚ. Takúto formu spolupráce ponúka Slovenská spoločnosť pre zahraničnú politiku, ktorá by organizačne a ideovo zabezpečila stálu a štruktúrovanú aktivitu, ktorá sa prostredníctvom cyklických diskusných eurofór dostane priamo do regiónov, čo je v procese integrácie do európskych štruktúr veľmi žiadúce. 

Nakoľko je potrebné informácie sprostredkovávať širokej vrstve obyvateľstva, sú diskusné eurofóra vhodne zvolenou formou. Nesporným pozitívom je skutočnosť, že sa môžu konať priamo v regiónoch, v termínoch a časových horizontoch vyhovujúcich práve širokej verejnosti. V neposlednom rade je na takomto podujatí zreteľná okamžitá spätná väzba, ktorá ihneď poukazuje na atraktivitu zvolenej témy a formy. Preto by bolo vhodné vyčleniť na túto aktivitu čiastku 1 mil. Sk ( slovom jeden milión slovenských korún) v období realizácie druhej fázy Informačných aktivít ( t.j. 1.1.2004 – 30.4.2004) pre Slovenskú spoločnosť pre zahraničnú politiku z celkovej sumy vyčlenenej na realizáciu Informačných aktivít vlády SR pre obyvateľov SR pred vstupom do EÚ. 

D/ Vedomostná súťaž pre stredoškolákov 

   Významnou cieľovou skupinou informačných aktivít je kategória mladých ľudí. Je veľmi dôležité, aby práve oni dôkladne poznali Európsku úniu, keďže celý svoj život v nej budú žiť a pracovať. Z tohoto dôvodu sme sa rozhodli pozmeniť plánovanú detskú súťaž v kreslení a pripraviť nový projekt informovania mladých ľudí o EÚ formou súťaže pre stredoškolákov.
Cieľom súťaže je oboznámenie sa študentov s históriou, inštitúciami a fungovaním Európskej únie, ako aj získanie vedomostí o jednotlivých členských štátoch. Na organizovanie súťaže bude potrebná spolupráca  Ministerstva školstva SR. Súťaž bude prebiehať v období dvoch-troch mesiacov pred vstupom Slovenska do EÚ priamo na školách po celom Slovensku. Študenti si vytvoria tímy, ktoré budú súťažiť medzi sebou kvízovou formou. Príprava na kvíz môže byť súčasťou vyučovania (hodiny občianskej náuky, etickej výchovy a náuky o spoločnosti).

Víťazný tím školy bude mať šancu postúpiť do celoslovenského finále, ktoré bude vysielané v televíznom prenose v niektorej z televízií. Propagácia celoslovenského finále bude zabezpečená televíznymi upútavkami. Motiváciou pre študentov na účasť v súťaži bude práve televízne finále a pripravované ceny, napr. poznávacia exkurzia do Bruselu, osobné počítače, hracie konzoly, a pod.

E/ Partneri informačných aktivít

Keďže na realizáciu informačných aktivít schválila vláda SR znížený objem finančných prostriedkov oproti pôvodne plánovanému objemu, bolo by potrebné pre kvalitné zabezpečenie celého rozsahu naplánovaných informačných aktivít na základe rokovaní získať spoluprácu niekoľkých komerčných partnerov Úradu vlády SR. Títo partneri informačných aktivít umožnia realizovať kreatívnejšie výstupy, ponúkajú viac možností využívania rozličných komunikačných kanálov, ktoré oslovujú celé spektrum cieľových skupín. Takisto príde k značnému znásobeniu kapacity finančných prostriedkov na realizáciu Informačných aktivít. Spolupráca s komerčnými partnermi sa bude riadiť memorandami o spolupráci, ktoré s nimi budú uzavreté po ukončení rokovaní. Ide o partnerov, ktorí nebudú mať z tejto činnosti  bezprostredný komerčný efekt, ale protihodnota im bude poskytnutá predovšetkým využitím nenásilných kreatívnych prostriedkov v rámci realizovaných Informačných aktivít. Forma plnenia môže byť v dvoch rovinách – jednak v zvýhodnenom poskytnutí ich prostriedkov, materiálno, technickej základne a pod., a jednak v priamych finančných vstupoch, ktoré za vopred stanovených a transparentných podmienok pomôžu realizovať niektoré aktivity kreatívnejšie, atraktívnejšie a operatívnejšie, ako len s prostriedkami vyčlenenými zo štátneho rozpočtu.